Mistä on kyse? Kalastuslupajärjestelmä uudistuu ensi vuoden alusta alkaen.

Kalastuksenhoitomaksu ja läänikohtaiset kalastusmaksut yhdistyvät ja niiden tilalle tulee kalastonhoitomaksu.

Uusi lupamaksu on vapakalastajille edullisempi kuin entiset, mutta pyydyskalastajille hieman kalliimpi.

Kalastuslupajärjestelmä yksinkertaistuu vuoden 2016 alusta, kun uusi kalastuslaki tulee voimaan. Selkein muutos on, että kalastuksenhoitomaksu ja läänikohtaiset kalastusmaksut yhdistyvät. Uusi yhdistetty maksu on nimeltään kalastonhoitomaksu.

Kalastonhoitomaksulla voi kalastaa yhdellä vavalla kaikilla niillä vesialueilla, joihin on ennen tarvittu jokin läänikohtaisista viehemaksuista.

Vapakalastajille muutos on edullinen. Aiemmin vapakalastukseen tarvittiin vuosittain 24 euron kalastuksenhoitomaksu sekä jokaisen kalastusläänin alueelle oma läänikohtainen maksu 31 euroa vuodelta. Yhden entisen läänin alueella saattoi siis kalastaa 55 euron vuosimaksulla, kun ensi vuoden alusta alkaen käytössä on kaikkien entisten läänien kalavesiä 39 eurolla.

Pyydyskalastus sen sijaan hieman kallistuu. Pyydyskalastajien tulee maksaa 39 euron kalastonhoitomaksu tai jokin lyhytkestoisemmista maksuista sekä vesialueen omistajalta hankittava lupa, kuten tähänkin saakka.

"Parempaan suuntaan ollaan menossa"

Kainuun Vapaa-ajankalastajienyhdistyksen puheenjohtaja Juha Väisänen pitää muutosta hyvänä.

Tämä on hyvä muutos, vaikka kehitettävääkin vielä olisi. Juha Väisänen

– Se selkeyttää jonkin verran lupajärjestelmää. Kyllä parempaan suuntaan ollaan menossa, Väisänen toteaa.

Hän pitää jopa toivottavana, että uusi vapakalastajia suosiva järjestelmä kannustaisi kalastajia pois pyydyskalastuksesta. Pyydyskalastamisen hän soisi vahvemmin ammattilaisten tehtäväksi.

– Suosin ja suosittelen vapaa-ajankalastajille mieluummin aktiivista toimintaa kuin passiivista pyydystämistä. Kun kalastetaan vieheellä, alamittaisilla kaloillla on paremmat mahdollisuudet päästä takaisin kasvamaan. Verkot tappavat heti.

Kalastonhoitomaksua ei voi maksaa suoraan pankkitilille, sillä uusi kalastuslaki edellyttää 18‒64-vuotiaiden kalastajien rekisteröitymistä. Kun kalastaja maksaa kalastonhoitomaksun ensimmäistä kertaa, hänen tulee rekisteröityä.

Yksinkertaisemman lupajärjestelmän myötä myös luvista tiedottavilla on helpompaa.

– Suomen kalastuslupajärjestelmä on ollut sekava ja siinä on meilläkin, jotka luvista tiedotamme, ollut paljon selvitettävää. Tämä on hyvä muutos, vaikka kehitettävääkin vielä olisi.

Maksaa voi joulukuun alusta lähtien

Kalastonhoitomaksun maksavat kaikki 18‒64-vuotiaat kalastajat. Maksua ei tarvitse suorittaa, jos kalastaa pilkillä, mato-ongella tai niin sanotulla silakkalitkalla. Kalastonhoitomaksun voi hankkia joko koko vuodeksi 39 eurolla, seitsemäksi vuorokaudeksi 12 eurolla tai vuorokaudeksi viidellä eurolla.

Suosittelen vapaa-ajankalastajille mieluummin aktiivista toimintaa, kuin passiivista pyydystämistä. Juha Väisänen

Kalastonhoitomaksu ei oikeuta vapakalastukseen kaikilla vesillä. Maksun maksaneet kalastajat eivät voi kalastaa rauhoitetuilla vesialueilla, kohdekohtaisen luvan vaativilla erityiskohteilla tai uuden lain määrittelemillä vaelluskalavesistöjen koski- ja virta-alueilla.

Kalastonhoitomaksun keräämisestä vastaa Metsähallitus. Varojen käytöstä vastaa maa- ja metsätalousministeriö. Uutta kalastonhoitomaksua voi maksaa 1.12.2015 alkaen internetissä (siirryt toiseen palveluun) tai puhelinpalvelussa numerossa 020 69 2424.